[pic] | EUROOPAN YHTEISÖJEN KOMISSIO |

Bryssel 11.5.2009

KOM(2009) 219 lopullinen

KOMISSION TIEDONANTO NEUVOSTOLLE

neuvottelujen aloittamisesta Madagaskarin kanssa Cotonoun sopimuksen 96 artiklan mukaisesti

KOMISSION TIEDONANTO NEUVOSTOLLE

neuvottelujen aloittamisesta Madagaskarin kanssa Cotonoun sopimuksen 96 artiklan mukaisesti

1. Taustaa

Madagaskar alkoi kehittyä kohti demokratiaa vuosina 1991–1992, kun kaksikymmentä vuotta vallinneen sosialistisen yksipuoluejärjestelmän jälkeen otettiin käyttöön monipuoluejärjestelmä ja toimivalta jaettiin. Uusi perustuslaki, jonka myötä syntyi Madagaskarin ”kolmas tasavalta”, hyväksyttiin vuonna 1992. Siitä lähtien poliittinen tilanne on ollut suotuisa demokratisoitumiselle, mutta presidentti Didier Ratsirakan valtakaudella (1996–2001) koettiin myös takaiskuja. Presidentinvaalit 11. joulukuuta 2001 käynnistivät vakavan poliittisen kriisin. Perustuslakituomioistuin julisti 29. huhtikuuta 2002 presidentiksi Marc Ravalomananan, joka astui virkaan toukokuussa ja jonka kansainvälinen yhteisö tunnusti heinäkuussa.

Vuoden 2002 kriisin jälkeen tilanne Madagaskarissa on ollut suhteellisen vakaa. Vuonna 2006 pidettiin kansainvälisen yhteisön ja erityisesti EU:n tarkkailemat presidentinvaalit, jotka sujuivat rauhallisesti. Presidentti Marc Ravalomanana sai noin 55 prosenttia äänistä ja julistettiin 23. joulukuuta 2006 jo ensimmäisellä kierroksella voittajaksi.

Vuonna 2008 päättyi pitkä vaalikausi, jonka aikana presidentin TIM-puolue sai suuren enemmistön parlamentissa (kansalliskokouksessa ja senaatissa) sekä aluehallinnossa (kunnissa ja alueilla). Antananarivon poliittinen ilmapiiri kiristyi merkittävästi vuoden 2008 lopussa, kun sitoutumattoman pormestarin Andry Rajoelinan omistama televisiokanava Viva suljettiin ja hän ajautui avoimeen konfliktiin presidentti Ravalomananan kanssa. Jo ennen joulua pormestari Rajoelina asetti julkisesti määräajan (13. tammikuuta 2009), johon mennessä hallituksen oli sallittava Vivan toiminnan jatkuminen ja yleinen tiedotusvälineiden vapauttaminen. Määräajan lähestyessä kaupunginjohtaja kutsui Tanan asukkaat koolle säännöllisesti ja kehotti 24. tammikuuta pidettyyn yleislakkoon. Mielenosoitukset, joihin osallistui kymmeniä tuhansia ihmisiä, muuttuvat nopeasti väkivaltaisiksi. Mielenosoittajat sytyttivät valtion yleisradiorakennuksen tuleen, ja liikkeitä – erityisesti presidentin perheen omistamia Tiko-ketjuun kuuluvia kauppoja – ryösteltiin. Kahakat jatkuivat 27. ja 28. tammikuuta ja niissä kuoli 70–100 henkeä. Valtakamppailu jatkui, kun pormestari julisti itsensä siirtymäajan hallinnon johtoon, ja presidentti puolestaan erotti pormestarin virastaan ja nimitti tilalle väliaikaisen viranhaltijan. Helmikuun 7. päivänä sattui vakava yhteenotto, kun väkijoukko yritti vallata presidentin palatsin: noin 40 henkeä ammuttiin ja 250 loukkaantui.

Vaikka kristittyjen kirkkojen kansallinen neuvosto FFKM pyrki sovittelemaan kiistaa YK:n erityislähettilään sekä muiden kansainvälisten ja alueellisten organisaatioiden, esimerkiksi Afrikan unionin ja Intian valtameren komission, tuella, tilanne kääntyi päälaelleen, kun sotilasesikunta asetti vuoropuhelun ja poliittisen ratkaisun aikaansaamiselle 72 tunnin määräajan. Presidentti päätti 17. maaliskuuta hajottaa hallituksen ja siirsi vallan sotilaista koostuneelle hallintoelimelle, joka puolestaan siirsi sen Andry Rajoelinalle. Vallan siirtymisen vahvisti myös perustuslakituomioistuin, joka totesi Andry Rajoelinan vastedes käyttävän presidentin toimivaltaa.

Kansainvälinen yhteisö on tuominnut tämän toimivallan edelleen siirron ja todennut, ettei se ole perustuslain mukainen.

2. Komission ehdotus

Komissio ei voi missään tapauksessa hyväksyä ratkaisuja, joita ei toteuteta voimassa olevaa perustuslakia kunnioittaen. Se on täysin sitoutunut puheenjohtajavaltion Euroopan unionin puolesta 20. maaliskuuta antamaan julkilausumaan, jonka mukaan kyseessä on demokraattisesti valitun presidentin syrjäyttäminen voimakeinoin ja jossa vedotaan madagaskarilaisiin osapuoliin, jotta ne noudattaisivat täysin presidentinviran täyttämistä koskevia Madagaskarin perustuslain säännöksiä.

Cotonoussa 23. kesäkuuta 2000 allekirjoitetun ja Luxemburgissa 25. kesäkuuta 2005 tarkistetun AKT–EY-kumppanuussopimuksen 9 artiklan 2 kohdassa määritetään kumppanuuden olennaiset osat. Ihmisoikeuksien, demokratian ja oikeusvaltioperiaatteen noudattaminen muodostavat sopimuspuolten sisä- ja ulkopolitiikan perustan ja ovat sopimuksen olennaisia osia. Komissio on ottanut huomioon tämän artiklan ja olosuhteet, joissa Andry Rajoelina on ottanut vallan Madagaskarissa, ja toteaa, että näitä olennaisia osia on rikottu erityisen vakavalla ja ilmeisellä tavalla. Komissio katsoo lisäksi, että kyseessä on sopimuksen 96 artiklan 2 kohdan b alakohdassa tarkoitettu erityisen kiireellinen tapaus. Se pitää tämän vuoksi tarpeellisena aloittaa neuvottelut Madagaskarissa valtaa pitävien viranomaisten kanssa, jotta voitaisiin pohtia kriisin mahdollisia ratkaisuja ja palauttaa perustuslaillinen järjestys. Näissä neuvotteluissa noudatetaan tarkistetun Cotonoun sopimuksen 96 artiklan määräyksiä.

Vuoropuhelun avulla Madagaskarissa valtaa pitävät viranomaiset voivat täsmentää aikomuksensa ja ehdotuksensa kriisin ratkaisemiseksi. Euroopan unioni voi myös arvioida, missä määrin se saattaisi tämän vuoropuhelun perusteella tukea aloitteita, jotka ovat linjassa tarkistetun Cotonoun sopimuksen 9 artiklan 2 kohdan periaatteiden noudattamisen kanssa.

Näistä syistä komissio ehdottaa neuvostolle liitteenä olevan kirjeluonnoksen mukaisesti, että Madagaskarissa valtaa pitävät viranomaiset kutsutaan tarkistetun Cotonoun sopimuksen 96 artiklan mukaisiin neuvotteluihin.

Komissio ehdottaa, että meneillään olevaa yhteistyötä jatketaan neuvottelujen aikana lukuun ottamatta kaikkea budjettitukea, joka lakkautetaan, työsuunnitelmia sekä kaikkia muita maksuja hallitukselle ja sen virastoille. Kaikkia mainittuja maksuja tarkastellaan tapauskohtaisesti. Uusien hankkeiden valmistelua koskevat yhteydenotot kansallisten viranomaisten kanssa on rajoitettava mahdollisiin hankkeisiin, jotka ovat humanitaarisia tai joista on väestölle suoraa hyötyä. Niistä päätetään tapauskohtaisesti. Yhteisön ulkoisen avun välineisiin perustuvista toimista komissio ehdottaa, että niiden suhteen toimitaan samalla tavoin kuin Cotonoun sopimukseen perustuvien toimien suhteen. Samalla on kuitenkin varmistettava näistä välineistä annettujen asetusten ja varainhoitoasetuksen säännösten noudattaminen.

Komissio tarkastaa parhaillaan muun kuin yksinomaan kehitysyhteistyön osalta, erityisesti kalastuskumppanuussopimuksen ja sen lounaisen Intian valtameren alueelliseen kalastuksenvalvontasuunnitelmaan liittyvän pöytäkirjan osalta, että täytäntöönpanoedellytykset täyttyvät edelleen. Jos kalastussopimuksen ja alueelliseen suunnitelmaan liittyvissä lisätarkistuksissa ei käy muuta ilmi, komissio voi toteuttaa kaikki aiheeseen liittyvät tarpeellisiksi katsomansa toimenpiteet.

LIITE

Bryssel

Madagaskarin

siirtymäajan hallinnon presidenttiAntananarivoMadagaskar

LUONNOS

Arvoisa siirtymäajan hallinnon presidentti

Euroopan unionin puheenjohtaja antoi 20. maaliskuuta 2009 julkilausuman, jossa Euroopan unioni esitti syvän huolensa Madagaskarin tapahtumista, jotka ovat johtaneet demokraattisesti valitun presidentin Marc Ravalomananan syrjäyttämiseen voimakeinoin, ja vetosivat madagaskarilaisiin osapuoliin, jotta ne noudattaisivat täysin presidentinviran täyttämistä koskevia Madagaskarin perustuslain säännöksiä

Kun otetaan huomioon Cotonoun sopimuksen 96 artiklan 2 kohdan b alakohta ja se, että kyseessä on sopimuksen 9 artiklan 2 kohdassa tarkoitettujen olennaisten osien vakava ja ilmeinen rikkominen, meillä on kunnia kutsua maanne yhteisön ja sen jäsenvaltioiden nimissä Cotonoun sopimuksen mukaisiin neuvotteluihin tilanteen tarkastelemiseksi perusteellisesti ja tarvittaessa tilanteen parantamiseksi sopimuksen määräysten mukaisesti.

Ehdotamme, että neuvottelut käytäisiin 30 päivän kuluessa tämän kutsun päiväyksestä yhteisesti sovittavana ajankohtana Euroopan unionin neuvoston tiloissa Brysselissä.

Kunnioittavasti

Neuvoston puolesta Komission puolesta

Jäljennös: AKT–EY-ministerineuvoston puheenjohtaja AKT-suurlähettiläskomitean puheenjohtaja AKT-valtioiden ryhmän pääsihteeristö